വയോധിക ദമ്ബതികളില് നിന്നും പണവും സ്വര്ണവും കവര്ന്നു ആര്യങ്കാവ് : മാരകായുധങ്ങളുമായി എത്തിയവര് വയോധിക ദമ്ബതികളില് നിന്നും പണവും സ്വര്ണവും കവര്ന്നു. ആര്യങ്കാവ് രാജാക്കൂപ്പില് കൃഷി സ്ഥലം നോക്കാന് എത്തിയ തിരുവനന്തപുരം പിടിപി നഗറില് ബി രാജേന്ദ്രന് നായര്, ഭാര്യ ഗിരിജകുമാരി എന്നിവരെയാണ് ഭീഷണിപ്പെടുത്തി ഇരുപതിനായിരത്തിലധികം രൂപയും ധരിച്ചിരുന്ന സ്വര്ണാഭരണങ്ങളും കവര്ച്ച ചെയ്തത്. ഇക്കഴിഞ്ഞ ബുധനാഴ്ചയായിരുന്നു സംഭവം എങ്കിലും കഴിഞ്ഞ ദിവസമാണ് പോലീസില് പരാതി നല്കിയത്. പിന്ഭാഗത്തെ വാതില് തകര്ത്ത് അകത്തുകടന്ന മോഷ്ടeക്കള് ഇരുവരെയും വടിവാള് കാട്ടി ഭീഷണിപ്പെടുത്തിയാണ് കവര്ച്ച നടത്തിയത്. കവര്ച്ച ചെറുക്കാന് ശ്രമിക്കുന്നതിനിടെ രാജേന്ദ്രന് നായരുടെ കൈക്ക് പരിക്കേല്ക്കുകയും ചെയ്തിട്ടുണ്ട്. ഗിരിജകുമാരിയുടെ ശരീരത്തില് ഉണ്ടായിരുന്ന സ്വര്ണാഭരണങ്ങള് മുഴുവന് കൈക്കലാക്കിയ സംഘം താലി മാത്രം തിരികെ നല്കി. വീട് മുഴുവന് പരിശോധന നടത്തിയ സംഘം ഏകദേശം രണ്ടുമണിക്കൂറിലധികം സമയം കഴിഞ്ഞതിന് ശേഷമാണ് വീട്ടില് നിന്നും മടങ്ങിയതെന്ന് പരാതിക്കാര് പറയുന്നു.